Jonas Dahl (SF), 2011-12-01:
Fra SF's side støtter vi princippet om at lave forenklinger i forvaltningsapparatet og at gøre arbejdsgangene for SKATs medarbejdere nemmere, så vidt det overhovedet kan lade sig gøre.
Vi støtter også op om at fjerne procedurer, der ikke tjener noget formål.
Men ejendomsvurderingerne tjener et formål, og hvis oppositionen ønsker et system, hvor man tager hensyn til den lokale prisudvikling, er det sandsynligt, at man kommer til at stå i en situation, hvor ejendomspriserne falder til et niveau, der er lavere end den fastsatte grænse fra 2002 – det var hr. Thomas Jensen også tidligere inde på – især i det, vi i dag kalder udkantsområderne.
Hvordan skal man så være i stand til at vurdere, hvor meget beskatningen skal sænkes, hvis man helt afskaffer ejendomsvurderingerne?
Skal man så til at lave flere forskellige systemer?
Det lægger ikke ligefrem op til en forenkling.
Det nuværende ejendomsvurderingssystem er en kompleks størrelse, som har indflydelse på mange andre lovgivningsområder – så vidt jeg husker, er det 39.
Samtidig tjener vurderingssystemet mange andre funktioner end beskatning af fast ejendom.
Det foreliggende forslag tager ikke i tilstrækkelig grad hensyn til andre lovgivningsområder, som vil blive påvirket af den her deciderede afskaffelse.
Derfor kan vi heller ikke fra SF's side i dag stemme for det her forslag.
Det omfatter en afskaffelse af ejendomsvurderingssystemet, og det er fuldstændig korrekt, at SF stemte for det lignende forslag B 140 i juni måned, men baggrunden for dette skal findes i det faktum, at de daværende regeringspartier, Venstre og Konservative, tidligere to gange havde forsøgt at skabe et enklere system uden nogen form for resultat.
Og da vi netop ønsker en enklere og mere moderne ordning, kunne både S og SF støtte op om beslutningsforslaget, der medførte, og jeg citerer: at Folketinget pålægger regeringen at arbejde med, om det er muligt at etablere et enklere grundlag for beskatning af fast ejendom.
Nu ønsker man så, at den nuværende regering skal gå ind og fikse det, som man fra den borgerlige regerings side ikke formåede at gøre.
Jeg synes sådan set, det er rart med den tiltro, man udviser fra oppositionens side – nu skal den nuværende regering løse det, som den tidligere regering ikke kunne.
Og der skal heller ikke være nogen tvivl om, at vi sådan set fra SF's side har tænkt os at arbejde hårdt på at forbedre et område, som VK-regeringen brugte 10 år på at udhule.
Men jeg vil også gerne slå en ting fast om boligskatterne, for det er jo også det, de fleste af spørgsmålene i dag har drejet sig om, altså om man fra S's og SF's og De Radikales side vil hæve boligbeskatningen.
Jeg tror, vi kommer til at høre sætningen et par gange, men jeg vil hellere tage den nu, for så er man forberedt på det, og så kan det være, at vi kan forkorte debatten lidt.
Men som der står på side 10 i regeringsgrundlaget, vil regeringen holde boligskatterne og rentefradraget i ro i indeværende periode.
Så vil jeg blot i parentes bemærket
sige, at det var nogenlunde det samme, som den daværende statsminister Anders Fogh Rasmussen lovede op til valget i 2007.
Hvad han gjorde, var så noget andet.
Men den her gang er det indskrevet i regeringsgrundlaget, og fra SF's side er vi sådan set glade for det indhold, der er i regeringsgrundlaget, og vi har tænkt os at føre det ud i livet.